Source: http://volovjareber.si/novice/arhiv.html
Timestamp: 2018-10-23 10:26:57+00:00

Document:
Volovja reber - arhiv novic
Domov Predstavitev Postopki Mnenja Razlogi Koalicija Novice
www.volovjareber.si > Arhiv novic
Arhiv novic, sporočil za javnost
Obišči blog z Volovje rebri...
Vetrna elektrarna Volovja reber pri koncu: ARSO v peti ponovitvi z odločbo zavrnila izdajo soglasja
Včeraj je odvetnik Tomaž Petrovič, ki zastopa DOPPS, z Agencije RS za okolje prejel odločbo, s katero je zavrnila izdajo okoljevarstvenega soglasja za vetrnice na Volovji rebri. Odločba pomeni začetek konca 10 let trajajočega nesrečnega primera.
Odločba Agencije je izvrsten upravnopravni izdelek, ki na 40 straneh podrobno in sistematično obravnava vse argumente strank in strokovnih zavodov ter na koncu zaključi, da soglasja ni mogoče izdati ker investitorju ni uspelo dokazati, da poseg ne bo imel prekomernih vplivov na naslednje vrste: beloglavi jastreb, planinski orel, sršenar, širokouhi netopir, gozdni jereb in evrazijski ris.
Investitor Elektro Primorska se na odločbo sicer lahko pritoži, vendar po mnenju DOPPS takšna pritožba nima veliko smisla, saj so argumenti v odločbi preveč trdni, da bi bila pritožba lahko uspešna.
Tomaž Petrovič, odvetnik: »Odločba Agencije za okolje je obsežna ter pravno in strokovno zelo dobro utemeljena. Agenciji je tokrat za temeljito in kvalitetno opravljeno delo res treba čestitati.«
Nesrečni primer umeščanja VE Volovja reber v prostor se vleče že več kot 10 let, od leta 2003. Kljub velikemu delovnemu vložku in stroškom pa je za varstvo narave v Sloveniji izjemnega pomena. Na tem primeru se je izčistila pravna praksa, tako da bodo veliki škodljivi posegi v območja Natura 2000 poslej manj verjetni. Sodbe in odločbe iz tega primera bodo upravnim delavce, presojevalcem vplivov in investitorjem dragocen napotek, kako se lotevati zahtevnih posegov v območja Natura 2000 v prihodnje.
ARSO - soglasje za VE Volovja reber se zavrne (PDF)
Okoljevarstveno soglasje za vetrnice na Volovji rebri razveljavljeno še četrtič
Včeraj je odvetnik Tomaž Petrovič, ki zastopa DOPPS, z Ministrstva za kmetijstvo in okolje prejel odločbo, s katero je razveljavilo okoljevarstveno soglasje za vetrno elektrarno na Volovji rebri, Agenciji RS za okolje pa naložilo, da o zadevi ponovno odloči. To bo že peta ponovitev postopka.
MKO je razveljavilo okoljevarstveno soglasje za 33 vetrnic na Volovji rebri, ki ga je Agencija RS za okolje izdala aprila lani. S tem je investitor Elektro Primorska izgubil ključni dokument, ki bi ga potreboval za gradnjo na Volovji rebri. Na odločbo pritožba ni možna. ARSO bo morala zdaj o zadevi ponovno odločiti, tokrat že petič.
Odločitev MKO pomeni v zadevi Volovja reber pomembno novost. Tokrat se je zgodilo prvič, da je že ministrstvo samo, kot drugostopenjski organ, razveljavilo nezakonito odločbo ARSO. Doslej je po tožbi DOPPSa to vedno storilo šele Upravno sodišče.
Tomaž Petrovič, odvetnik: "Odločba ministrstva je obsežna in pravno zelo kvalitetno utemeljena. Agenciji RS za okolje daje jasna postopkovna navodila, kako mora odločati v prihodnje. Odločba vzbuja upanje, da bomo s strani Agencije v devetem letu trajanja primera Volovja reber končno dočakali vsebinsko korektno in zakonito odločanje."
Odločba ministrstva daje prav vsem ključnim točkam pritožbe DOPPSa: Agencija pri izdaji okoljevarstvenega soglasja neupravičeno ni upoštevala podatkov in študij, ki jih je v postopek posredoval DOPPS, je narobe ugotovila dejansko stanje o prisotnosti varovanih vrst ujed na Volovji rebri in svoje ugotovitve, da naj bi vetrnice pticam ne škodovale, ni podprla z ustreznimi argumenti.
Tomaž Jančar, vodja primera Volovja reber pri DOPPS: "Na DOPPSu pozdravljamo odločitev kmetijskega ministrstva, ki pomeni začetek konca tega nesrečnega primera. Z vztrajanjem na nesprejemljivi lokaciji investitor Elektro Primorska po nepotrebnem blokira razvoj obnovljivih virov energije v Sloveniji. Naša študija občutljivih območij, ki smo jo objavili oktobra lani, kaže, da je neproblematičnih lokacij za vetrnice v Sloveniji več kot dovolj."
Odločba MKO - Okoljevarstveno soglasje IV se odpravi (PDF)
DOPPS: Karta občutljivih območij za ptice pri umeščanju vetrnih elektrarn v Sloveniji
Na predstavitvi v Okoljskem centru v Ljubljani je DOPPS 18.10.2012 javnosti predstavil rezultate študije občutljivih območij za ptice za umeščanja vetrnih elektrarn v Sloveniji. Karta bo dragoceno orodje potencialnim investitorjem in prostorskim planerjem za hitrejše in manj konfliktno umeščanje vetrnih elektrarn pri nas. Rezultati kažejo, da več kot 70% ozemlja Slovenije ne sodi v nobeno od kategorij občutljivosti z vidika varstva ptic.
Globalna klimatska kriza zaradi izpustov toplogrednih plinov je ena največjih groženj ohranjanju narave sploh. Tudi zaradi interesov varstva ptic je zato treba v doglednem času proizvodnjo vse energije prenesti na obnovljive in brezogljične vire. Vetrne elektrarne so globalno gledano najhitreje rastoči način izkoriščanja obnovljivih virov. Ker pa ob nepremišljenem umeščanju vetrnic v prostor lahko pride do velike in nepotrebne škode za redke in ogrožene vrste ptic, je nujen strateški pristop.
Rezultati študije so pokazali, da je v Sloveniji več kot 70% ozemlja, ki ne sodi v nobeno od kategorij občutljivosti za ptice. Močno občutljivih območij je 15,1%, zmerno občutljivih pa še nadaljnjih 14,7%. Volovja reber sodi med močno občutljiva območja.
Karta občutljivih območij za ptice 2012 (JPG)
Karta občutljivih območij za ptice za umeščanje vetrnih elektrarn v Sloveniji - Verzija bre prilog (PDF)
Karta občutljivih območij za ptice za umeščanje vetrnih elektrarn v Sloveniji - s prilogami (PDF)
Doc. dr. Gregor Kovačič je novi koordinator Koalicije za Volovjo reber
Upravni odbor Koalicije za Volovjo reber je imenoval doc. dr. Gregorja Kovačiča iz Ilirske Bistrice za novega koordinatorja koalicije.
Ravnanje Agencije RS za okolje, ko je nedavno ponovno izdalo sporno okoljevarstveno soglasje za Vetrno elektrarno na Volovji rebri, je člane Koalicije neprijetno presenetilo. Odločba kaže na to, da ima vsaj del državne uprave namen vztrajati pri nezakonitih ravnanjih. Upravni odbor Koalicije je zato sklenil, da je potrebno poglobiti in razširiti prizadevanja za ohranitev Volovje rebri.
Novi koordinator koalicije Gregor Kovačič je domačin iz Ilirske Bistrice. Je doktor geografskih znanosti in je zaposlen na Univerzi na Primorskem, kjer predava na Oddelku za geografijo Fakultete za humanistične študije.
Doc. dr. Gregor Kovačič, novi koordinator Koalicije:
»Območje Snežnika in s tem tudi Gur (Volovje rebri) je primer izjemne žive in nežive naravne dediščine, ki se prepleta z zelo pestro zgodovinsko dediščino. Izredna škoda bi bila, da bi za dober milijon evrov za 20 let (4.230 €/mesec), kolikor bi ob zgraditvi vetrne elektrarne dobila občina Ilirska Bistrica, uničili trajnostno sonaravne možnosti razvoja območja zdajšnji in naslednjim generacijam (razvoj različnih oblik mehkega turizma na primer). Skrbi me, ker se vladajoče strukture v občini projekta gradnje vetrne elektrarne oklepajo, kot da je to edina razvojna priložnost za stagnirajočo občino. Jasno je, da so možni drugačni, in v resnično trajnostno sonaravni, koncepti razvoja občine, samo malo več vizije in inovativnosti je za to potrebno.«
Dosedanji koordinator Koalicije Tomaž Jančar ostaja vodja primera Volovja reber pri DOPPS, ki s pokrivanjem pravnega dela prispeva pomemben delež prizadevanj za ohranitev Volovje rebri.
Tomaž Jančar, dosedanji koordinator Koalicije:
»Zelo sem vesel novih moči za delo Koalicije. Posebej pomembno se mi zdi, da je Gregor domačin iz Ilirske Bistrice. Koalicija za Volovjo reber je zrasla iz lokalne »Iniciative Gure«, ki je bila leta 2003 ustanovljena prav v Ilirski Bistrici. Prav je, da tudi zdaj domačini vodijo prizadevanja za ohranitev Volovje rebri. Gregor se kot geograf še kako zaveda izjemne vrednosti in potencialov, ki jih ima vrhunska naravna dediščina pod Snežnikom.«
Gregor Kovačič, koordinator Koalicije za Volovjo reber: 041 290 267
Tomaž Jančar, vodja primera Volovja reber pri DOPPS: 041 750 275
Grožnja z uničenjem Volovje rebri je povezala pisano množico nevladnih in strokovnih naravovarstvenih in naravoslovnih organizacij v Koalicijo z Volovjo reber. Ob ustanovitvi 14. aprila 2004 je Koalicija štela 24 članic. Kasneje so se ji pridružile še nove, tako da šteje Koalicija danes preko 30 članic.
Cilj Koalicije je obvarovati Volovjo reber pred pretečim razdejanjem z vetrnimi elektrarnami. Koalicija vseskozi poudarja, da vetrnim elektrarnam v splošnem ne nasprotuje. Pogoj pa je, da se jih postavi na mesta, kjer ne bo prekomerne škode za naravo in za krajino.
http://www.volovjareber.si/koalicija/
Sporočilo za javnost - Koalicija za Volovjo reber (PDF)
Strokovna geološka ekskurzija na Ilirskobistriški fosilni plaz
V soboto, 2. junija 2012, je Geološko društvo Slovenije organiziralo strokovno ekskurzijo na Ilirskobistriški fosilni plaz. Ekskurzijo je vodil dr. Ladislav Placer, ki je do izjemno pomembnega geološkega odkritja fosilnega rotacijskega plazu prišel lani, ko je s sodelavcem preučeval geološke in geomorfološke značilnosti doline Reke. Plaz izrednih dimenzij in zelo dobro ohranjenih oblik se razteza od mesta Ilirska Bistrica na zahodu do slemena Volovje rebri na vzhodu.
Po dosedanjih poznavanjih gre za enega največjih, če ne celo za največji fosilni rotacijski plaz v Evropi ali celo na svetu. Plaz je verjetno nastal kot posledica zmika ob Raškem prelomu, ki se je ob silovitem potresu zgodil nekje od enega do dveh milijonov let nazaj. Plaz se razteza približno 5 km v dolžino in 6 km v širino, površina splazele mase znaša okoli 20 km2, prostornina pa okoli 5 km3.
Prva točka je bilo erozijsko okno pri Knežaku, kjer so udeleženci spoznali tektonsko-litološke pogoje nastanka plazu, nato pa so se povzpeli na sleme Volovje rebri, kjer so si najprej ogledali mlajše in manjše sekundarne plazove, ki se nahajajo neposredno pod slemenom. Razgled z Belih ovc (vrh na slemenu Volovje rebri) omogoča občutiti izredne dimenzije naravnega fenomena, katerega odlomni rob (Milanka, Volovja reber, Lunjevica, Devin, Gabrovec), robna kadunja (dolina zahodno pod Volovjo rebrijo) in reverzno pobočje (Klobuk) predstavljajo enkratno geološko in geomorfološko naravno dediščino, ki bi jo bilo potrebno ohraniti v naravnem stanju. Več o samem plazu in njegovem nastanku si lahko preberete v znanstvenem članku, objavljenemu v reviji Geologija (54/2;2011).
Geologija 54/2, 2011 (PDF)
Agencija RS za okolje je ponovno izdala soglasje za gradnjo vetrne elektrarne Volovja reber
Odvetnik Tomaž Petrovič, ki zastopa DOPPS, je včeraj prejel odločbo, s katero ARSO daje okoljevarstveno soglasje za gradnjo 33 vetrnic na Volovji rebri. Po hitrem pregledu kaže, da gre za očitno nezakonito odločbo, še eno v dolgi vrsti nestrokovnih in nezakonitih odločb ARSO v primeru Volovja reber.
Naj spomnimo: ARSO je tokrat že četrtič odločala o okoljevarstvenem soglasju za VE Volovja reber. Prejšnje 3 odločbe do bile zaradi nezakonitosti odpravljene. Za tokratno odločanje si je ARSO vzela kar 13 mesecev.
Odločba je očitno nezakonita, saj mnogih elemenotov varovane narave na Volovji rebri sploh ne obravnava. Gre za začetniško napako, ki pomeni hujšo kršitev pravil upravnega postopka, zato bo tudi ta odloča v pritožbenem postopku razveljavljena. Na DOPPSu težko razumemo, da je ARSO izdala tako nekvalitetno odločbo, in to že v četrti ponovitvi!
Pri tokratni odločbi bode v oči, da jo je podpisal le direktor ARSO dr. Silvo Žlebir, ne pa tudi uradniki, ki so vodili postopek, kot je to v navadi v vseh ostalih postopkih. Nasploh odločba daje občutek, kot da jo je pisala oseba, ki slabo pozna primer Volovja reber.
Poraja se vrsta vprašanj, ki jih je treba zastaviti direktorju Žlebirju:
- Januarja letos so mediji poročali, sklicujoč se na izjave ARSO, da bo odločba izdana v roku enega tedna ali dveh; ali je bila odločba, ki je bila takrat očitno že napisana ista, kot je ta, ki jo je zdaj podpisal dr. Žlebir in je bila strankam vročena šele po četrt leta in zakaj?
- Uradniki, ki so vodili postopek niso podpisani pod to odločbo; ali je to morda zato, ker za takšno odločbo strokovno ne stojijo in je to odločbo napisal nekdo drug?
- Če je ta odločba slučajno drugačna, kot je bila tista, ki je bila januarja domnevno že napisana, zakaj je bila sprejeta odločitev, da je treba napisati drugačno odločbo?
DOPPS ima zdaj 15 dni časa, da zoper sporno odločbo pripravi pritožbo, ki jo je treba nasloviti na Ministrstvo za kmetijstvo in okolje. Pričakovati je, da bo ministrstvo o pritožbi na drugi stopnji odločilo v enem do treh mesecih, verjetno enkrat sredi poletja. Do pravnomočnosti okoljevarstvenega soglasja investitor ne sme graditi.
Projekt Vetrne elektrarne Volovja reber se brezplodno vleče že deveto leto. Ne zaradi zapletenih postopkov, pač pa zaradi številnih nezakonitih odločb ARSO, ki so bile ena za drugo vse razveljavljene na sodišču. Zaradi slabega dela ARSO nastajajo ogromni stroški in dolgoletni mrtvi tek pri umeščanju obnovljivih virov energije v prostor v Sloveniji.
Na DOPPSu ponovno poudarjamo, da podpiramo obnovljive vire energije, tudi vetrne elektrarne, vendar morajo biti umeščeni v prostor tako, da se ne dela nepotrebna škoda najdragocenejši naravi. Investitorju smo že večkrat ponudili pomoč pri iskanju nadomestne lokacije, ki bil bila z vidika varstva narave manj problematična.
Upravno sodišče: okoljevarstveno soglasje za vetrnice na Volovji rebri je nezakonito
Včeraj je odvetnik Tomaž Petrovič, ki zastopa DOPPS, z upravnega sodišča prejel sodbo, s katero je okoljevarstveno soglasje za vetrno elektrarno na Volovji rebri odpravljeno. Sodba je pomembna prelomnica, možnosti da bi vetrnice kdaj stale na Volovji rebri po mnenju DOPPS ni več.
V prelomni sodbi je sodišče razveljavilo okoljevarstveno soglasje za 33 vetrnic na Volovji rebri, ki ga je Agencija RS za okolje izdala junija lani. S tem je investitor Elektro Primorska izgubil ključni dokument, ki bi ga potreboval za gradnjo na Volovji rebri. Na sodbo pritožba ni možna.
Naj spomnimo: ARSO je omenjeno soglasje ponovno izdala v ponovljenem postopku presoje vplivov vetrnic na okolje. Ker ARSO pri odločanju ni upoštevala nobenih strokovnih argumentov naravovarstvenikov, se je DOPPS na soglasje pritožil, nato pa pred tremi meseci vložilo še tožbo na Upravno sodišče.
Upravno sodišče je ugotovilo, da so vsi ključni argumenti DOPPSa upravičeni. Po mnenju sodišča je ključna pomanjkljivost soglasja v njeni nezadostni obrazložitvi, saj ni razvidno, da bi ARSO ustrezno pretehtala strokovne argumente o pričakovanih vplivih vetrnic na naravo. ARSO bo morala zdaj o zadevi odločiti ponovno in se pri odločanju držati navodil sodišča: morala bo presoditi, kateri argumenti DOPPS so pomembni za odločitev glede vpliva na naravo in se do njih vsebinsko opredeliti.
Projekt Vetrne elektrarne Volovja reber se brezplodno vleče že osmo leto. Kljub soglasnemu prepričanju slovenske naravovarstvene in naravoslovne stroke, da je gradnja vetrnic na tej lokaciji nesprejemljiva, državno podjetje Elektro Primorska vztraja. S številnimi nezakonitimi odločitvami, ki so bile ena za drugo vse razveljavljene na sodišču, ARSO povzroča dolgoletni mrtvi tek pri umeščanju obnovljivih virov energije v prostor v Sloveniji.
Dr. Damijan Denac, direktor DOPPS poudarja: »Vetrne elektrarne v najdragocenejša območja narave dediščine ne sodijo. Ministrstvo za gospodarstvo bomo pozvali, da se odpove projektu vetrnic na Volovji rebri in da skupaj poiščemo lokacijo, kjer bo škoda za naravo manjša«.
V Koaliciji za Volovjo reber so zelo zadovoljni z odločitvijo sodišča. Kljub temu, da je sodišče sodbo izdalo zelo hitro – od vložitve tožbe so minili šele trije meseci – in da je s 15 stranmi besedila zelo obsežna, gre za zelo poglobljen in jasen dokument. Na tej jasni in z evropskimi standardi skladni sodbi Koalicija gradi zaupanje, da bodo dolgoletna prizadevanja za ohranitev Volovje rebri obrodila sadove.
Prof. dr. Nejc Jogan, predavatelj na Univerzi v Ljubljani in član upravnega odbora Koalicije: »Ta sodba je precedenčna. Z njo je slovensko sodišče prvič odločalo o škodljivem posegu v območje Natura 2000. Zelo smo zadovoljni, da so bili s tem v slovensko pravno prakso tako jasno vpeljani visoki standardi varstva narave, ki jih prinaša pravni red Evropske Unije.«
Sodišče je Agenciji še naložilo, da DOPPSu povrne 350 € stroškov, ki jih je imel s tožbo.
- Diagram poteka postopka (JPG)
- Sporočilo za javnost (DOPPS) - Okoljevarstveno soglasje razveljavljeno (PDF)
- Upravno sodišče: Sodba o odpravi okoljevarstvenega soglasja (PDF)
Vrhovno sodišče zavrnilo zadnji poskus Elektro Primorska, da bi DOPPSu preprečil zastopanje interesov varstva narave
Vrhovno sodišče je zavrnilo še zadnji poskus Elektra Primorska, da bi DOPPSu preprečil zastopanje interesov varstva narave v postopku izdajanja okoljevarstvenega soglasja za vetrno elektrarno na Volovji rebri.
Včeraj je odvetnik Tomaž Petrovič, ki v primeru Volovja reber zastopa DOPPS, prejel sklep Vrhovnega sodišča, s katerim je to zavrglo zahtevo Elektra Primorska za revizijo sodbe Upravnega sodišča z dne 12.8.2008. S tisto sodbo je Upravno sodišče potrdilo, da DOPPSu pripada pravica do udeležbe v upravnem postopku izdajanja okoljevarstvenega soglasja za vetrno elektrarno Volovja reber.
S tokratno odločitvijo je Vrhovno sodišče zavrglo še zadnjo možnost Elektra Primorske, da bi DOPPSu preprečila udeležbo v postopku. S tem so se za DOPPS ugodno zaključila več kot 6 let trajajoča prizadevanja, da bi si izboril pravico zastopanja interesov varstva narave na Volovji rebri.
V prilogi pošiljamo diagram, ki prikazuje vse korake v tem maratonskem primeru. DOPPS je vlogo za priznanje položaja udeleženca v postopku na ARSO naslovil daljnega 15.9.2004. ARSO je nato DOPPSu kar trikrat zavrnila pravico do sodelovanja v postopku. In to navkljub dvema sodbama Upravnega sodišča in dvema sklepoma Vrhovnega sodišča.
Primer dokazuje, da je v Sloveniji pravica nevladnih organizacij, da v upravnih postopkih zastopajo interese varstva okolja, precej mrtva črka na papirju. Jasnim predpisom navkljub ima ARSO možnost z nezakonitimi odločbami v nedogled onemogočati nevladnim organizacijam, da bi ji pri pomembnih odločitvah za okolje gledale pod prste. V našem primeru je za dodatni pritisk poskrbela Elektro Primorska s po dvema tožbama na Upravno sodišče in dvema na Vrhovno sodišče. V Sloveniji je komaj kakšna nevladna organizacija, ki premore dovolj znanja in sredstev, da se takšnim mahinacijam zmore upreti in da lahko zdrži takšno maratonsko pravno bitko. DOPPS je tako postal prva nevladna organizacija v Sloveniji, ki se ji je uspelo prebiti do položaja udeleženca v postopku izdajanja okoljevarstvenega soglasja za kakšen škodljiv poseg v naravo.
Ob tej priložnosti želi DOPPS izraziti hvaležnost RSPB, Kraljevemu društvu za varstvo ptic iz Velike Britanije, ki jim je z namensko finančno podporo omogočilo, da so to pravno bitko zdržali do konca.
- Sklep Vrhovnega sodišča (PDF)
DOPPS je včeraj vložil tožbo proti okoljevarstvenem soglasju za VE Volovja reber
Včeraj je odvetnik Tomaž Petrovič, ki v prizadevanjih za ohranitev Volovje rebri zastopa DOPPS, na Upravnem sodišču vložil tožbo zoper Agencijo RS za okolje (ARSO), in sicer za razveljavitev Okoljevarstvenega soglasja za Vetrno elektrarno Volovja reber.
V skladu z zakonom o Varstvu okolja ima Upravno sodišče zdaj 3 mesece časa, da o tožbi razsodi. Gre za zadnjo pravno inštanco v Sloveniji.
DOPPS opozarja, da gre v »primeru Volovja reber« za precej več, kot le za ohranitev same Volovje rebri. Gre za precedenčen primer varstva območij Natura 2000, saj je to prvi primer velikega škodljivega posega v Natura območja v Sloveniji. Velik problem je, da sta ARSO in Ministrstvo za okolje v tem primeru uvedla prakso dela, ki močno odstopa od zahtev evropske naravovarstvene zakonodaje in posledično onemogoča varstvo Natura območij v Sloveniji.
Naravovarstvene nevladne organizacije v Sloveniji bomo za kakšen drug primer škodljivega posega v Natura območja težko zbrali več in bolj trdne dokaze o škodljivosti posega. Za raziskovanje ptic na Volovji rebri smo izvedli na stotine ur terenskih popisov. Vse naše podatke pa sta ARSO in MOP pometla pod preprogo in jih pri presoji nista upoštevala. Prav tako pa nista upoštevala strokovnega mnenja in posebnih študij, ki jih posredoval državni zavod RS za varstvo narave.
Če bodo obveljali takšni standardi dela, kot sta jih v primeru Volovje rebri uvedla ARSO in MOP, so območja Natura 2000 v Sloveniji mrtva črka na papirju.
Za konec želimo ponovno poudariti, da DOPPS ne nasprotuje vetrnim elektrarnam, pač pa si v primeru Volovje rebri prizadeva ohraniti vrhunsko območje za varstvo narave. V Sloveniji bi težko našli lokacijo za postavitev vetrne elektrarne, ki bi bila z vidika varstva ptic bolj problematična kot je Volovja reber. DOPPS je investitorju Elektro Primorska in različnim ministrstvom že večkrat ponudil pomoč pri iskanju nadomestne lokacije za vetrno elektrarno, ki bi bila naravovarstveno manj sporna kot je Volovja reber, vendar naše pobude vztrajno zavračajo.
MOP zavrnilo pritožbo DOPPS zoper okoljevarstveno soglasje za VE Volovja reber
Včeraj je odvetnik Tomaž Petrovič, ki v primeru Volovja reber zastopa DOPPS, od Ministrstva za okolje in prostor prejel ODLOČBO, s katero je to zavrnilo pritožbo DOPPS zoper okoljevarstveno soglasje za vetrno elektrarno Volovja reber. Okoljevarstveno soglasje je izdala ARSO 22.6.2010, pritožbo proti soglasju pa je DOPPS vložil 9. julija letos.
Priloga: Odločba MOP (PDF)
Sporočilo za javnost (DOPPS) - Pritožba DOPPS zoper drugo soglasje za vetrnice na Volovji rebri
- za večino varovanih vrst dejansko stanje sploh ni bilo ugotovljeno ali pa je bilo ugotovljeno nepopolno;
- predpisana presoja vplivov posega za nekatere varovane vrste sploh ni bila izvedena;
- predpisana presoja vplivov posega na krajino ni bila izvedena;
- predpisano previdnostno načelo ni bilo uporabljeno;
- zavezujoče določbe predpisov evropske unije niso bile uporabljene…
Priloga: Sporočilo za javnost (DOPPS) (PDF)
ARSO je po dobrih dveh letih in pol, kolikor je trajal maratonski postopek presojanja vplivov vetrne elektrarne Volovja reber na okolje, izdala odločbo, s katero pušča Okoljevarstveno soglasje z dne 26.6.2006 v veljavi. Ko bomo odločbo podrobno preučili, bomo objavili strokovni komentar. Imata pa obe odločbi že na prvi pogled nekaj skupnega: obe sta bili izdani ravno na začetku počitnic, ko je zaradi dopustov pripravljanje kvalitetne pritožbe zelo oteženo.
Priloga: ARSO: Okoljevarstveno soglasje za VE Volovja reber, 22.6.2010 (PDF)
Agencija RS za okolje že dve leti nezakonito blokira presojanje vplivov vetrne elektrarne Volovja reber na okolje
Te dni (8.11.) mineva natanko 2 leti, odkar je ARSO morala obnoviti postopek presojanja. Kljub temu, da bi morala odločiti najkasneje v treh mesecih, je po dveh letih postopek še vedno na začetku.
Koalicija za Volovjo reber je okoljskega ministra Erjavca in direktorja ARSO Žlebirja pozvala, da se zavzameta za zakonitost postopkov na Agenciji.
Celotno sporočilo za javnost (Koalicija) - PDF
Dopis direktorju ARSO dr. Silvu Žlebirju
Dopis okoljskemu ministru Karlu Erjavcu
Vetrnice klatijo beloglave jastrebe - video posnetek
Iz Grčije prihaja posnetek, ki nazorno pokaže, kako vetrne elektrarne neposredno ogrožajo velike ujede, v tem primeru beloglave jastrebe.
Dopolnjen seznam vrst ptic opaženih na Volovji rebri
Pestrost ptičjih vrst na območju Volovje rebri je izjemna. Po številu gnezdilk se Volovja reber lahko kosa s katerim koli nižinskim predelom Slovenije, v hribih pa je po razpoložljivih podatkih brez konkurence. Ornitologi so doslej tukaj opazovali 110 vrst ptic, od katerih jih 75 vrst na Volovji rebri ali v bližnji okolici gnezdi.
Nov, v letu 2009 dopolnjen seznam vrst ptic zajema tudi novejša opazovanja med drugim tudi tretje opazovanje sredozemskega sokola v Sloveniji, drugo opazovanje orla belorepca na območju Snežniške planote (eno redkih v JZ Sloveniji), opazovanja novih zimskih gostov (sokolič, mokož, planinska pevka) ter opazovanja preletnikov (jate velikih belih čapelj, jate žerjavov, črni škarnik, rumenonogi galeb).
Dopolnjen seznam vrst ptic opaženih na Volovji rebri - dopolnjena verzija (2009)
Začenja se ključna faza presojanja vplivov vetrne elektrarne Volovja reber na okolje
DOPPS je včeraj na Agencijo RS za okolje oddal obsežno gradivo s pripombami na investitorjevo poročilo o vplivih na okolje in na postopke ARSO, ko je prejšnjič presojala vplive VE Volovja reber na okolje.
Priložena sta tudi dva elaborata, ki bosta Agenciji v veliko pomoč pri odločanju o vplivih posega na velike ujede:
(1) DOPPSova študija o planinskem orlu na Volovji rebri in
(2) neodvisno mnenje enega vodilnih svetovnih strokovnjakov za vplive vetrnic na planinske orle, dr. Maddersa.
V preteklem mesecu in pol so varstveni ornitologi DOPPS pregledali vse dokumente, ki jih ARSO hrani v spisu primera Volovja reber. Gradivo je izjemno obsežno, gre za več tisoč strani dokumentov, shranjenih v 250 enotah spisa.
Ključne pomanjkljivosti, si so jih evidentirali so:
•	investitorjevo poročilo o vplivih na okolje nezadostno upošteva veljavne slovenske in evropske predpise, ki urejajo področje presojanja vplivov posegov na okolje
•	podatki o varovanih vrstah, ki so v investitorjevem poročilu predstavljeni, ne zadoščajo za smiselno oceno tveganja
Za nadaljnjo presojo bo posebej pomembna študija Dr. Michaela Maddersa iz Škotske, ki je pripravil neodvisno oceno pričakovanih vplivov posega na planinskega orla. Dr. Madders je eden od vodilnih strokovnjakov za področje vplivov vetrnih elektrarn na planinske orle. Njegovo študijo smo pridobili v sodelovanju z Britanskim Kraljevim združenjem za varstvo ptic (RSPB), ki je tudi v celoti pokrilo stroške izdelave neodvisnega mnenja.
Zaključki neodvisnega mnenja so, da podatki o planinskem orlu, ki jih je investitor predstavil, ne zadoščajo za smiselno oceno tveganja, da je metoda ocenjevanja verjetnosti trka orla z vetrnico v temelju napačna. Na osnovi razpoložljivih podatkov pa je treba nedvomno zaključiti, da bi bil vpliv načrtovane vetrne elektrarne prekomeren.
Kako bo po pričakovanju Koaliciji za Volovjo reber postopek tekel naprej:
•	pričakujemo, da bo ARSO gradivo najprej posredovala investitorju, da se do gradiva opredeli
•	nato bo ARSO organizirala soočenje strank (t.i. ustno obravnavo), kar se bo verjetno zgodilo v roku enega meseca
•	nato si bi ARSO verjetno vzela kak mesec ali dva za preučitev vseh dokumentov, pričakujemo da bo ARSO novo odločitev o izdaji okoljevarstvenega soglasja sprejela enkrat do jeseni
Pričakujemo, da bo imela ob vseh predloženih dokumentih ARSO lahko delo pri ponovnem odločanju, ter da bo razmeroma hitro sprejela odločitev o zavrnitvi izdaje okoljevarstvenega soglasja.
Ključna gradiva, ki jih je DOPPS včeraj posredoval na ARSO, so dostopna na naslednjih spletnih straneh:
•	DOPPSove pripombe
•	Neodvisno mnenje Dr. Maddersa
•	DOPPSov elaborat o planinskem orlu
Končno se je začel obnovljeni postopek presojanja vplivov vetrne elektrarne Volovja reber na okolje
Na DOPPSu so z Agencije RS za okolje prejeli dopis, s katerim jih ARSO poziva, da pregledajo dokumentacijo primera in podajo svoje pripombe. Dopis pomeni dejanski začetek postopka, ki je bil formalno obnovljen sicer že oktobra leta 2007.
Gre za zgodovinski dogodek: prvič v zgodovini Slovenije bo kakšni nevladni organizaciji dovoljeno sodelovati v postopku presoje vplivov na okolje.
Priloga: Sporočilo za javnost - Koalicija za Volovjo reber (PDF)
Posvet o vetrnih elektrarnah v Državnem svetu
Vabljeni na posvet z naslovom
PROBLEMATIKA UMEŠČANJA VETRNIH ELEKTRARN V SLOVENIJI: PRIMER VOLOVJA REBER, SNEŽNIK v četrtek, 26. marca 2009, ob 10. uri v dvorani Državnega sveta, v stavbi parlamenta, Šubičeva 4, Ljubljana.
Vljudno vas vabimo, da se udeležite posveta ter z vprašanji in mnenji aktivno sodelujete v razpravi.
Več informacij na uradni strani državnega sveta. (povezava)
Vabilo in program (PDF)
Elektro primorska izgubila še eno tožbo za Volovja reber
V sodbi, ki so jo preko odvetnika Tomaža Petroviča na DOPPSu prejeli danes, je Upravno sodišče pravnomočno razsodilo, da je treba ponoviti postopek presoje vpliva vetrne elektrarne Volovja reber na okolje.
Agencija RS za okolje (ARSO) je sklep o obnovi postopka izdala oktobra 2007, vendar postopek do dane ni stekel.
Elektro Primorska si na vse načine prizadeva, da do korektnega presojanja vplivov vetrne elektrarne na Volovji rebri nebi prišlo. Tako je zoper sklep o obnovi postopka najprej vložila pritožbo na okoljsko ministrstvo, ko je bila ta zavrnjena, pa maja 2008 še tožbo na Upravno sodišče. S sodb, ki smo jo ravnokar prejeli, je sklep ARSO o obnovi postopka postal pravnomočen. Gre še za eno pomembno sodbo, s katero se je možnost, da bi bila vetrna elektrarna Volovja reber kdaj zgrajena, močno oddaljila.
Naj spomnimo, da je bila ARSO dolžna obnoviti postopek presojanja vplivov na okolje, ker DOPPSu ni bila dana pravica do položaja udeleženca v postopku.
Dr. Primož Kmecl, vodja varstveno ornitološkega sektorja na DOPPS poudarja:
»Na DOPPSu smo razočarani nad ravnanjem Elektro Primorska. Namesto da bi v transparentnem in argumentiranem postopku investitor poskušali dokazati domnevno neškodljivost vetrne elektrarne za okolje, vso energijo vlagajo v to, da do korektnega tehtanja argumentov sploh ne bi prišlo. Česa takega si javno podjetje ne bi smelo privoščiti.«
Kaj pomeni sodba za usodo VE Volovja reber:
• Okoljevarstveno soglasje za gradnjo VE Volovja reber, ki je bilo izdano junija 2006, ostaja zadržano, brez tega pa investitor ne sme začeti z gradnjo.
• Zdaj se bo postopek presojanja vplivov na okolje, ki je bil formalno obnovljen že oktobra 2007, končno lahko začel.
• V Koaliciji smo prepričani, da bo morala ARSO izdajo okoljevarstvenega soglasja zavrniti.
Sklep upravnega sodišča (PDF)
2. 1. 2009 Vetrne elektrarne - ni vse zlato, kar se sveti
Dokument, ki osvetli senčno stran zgodbe o vetrnih elektrarnah, avtorja prof. dr. Rafaela Mihaliča iz Fakultete za elektrotehniko v Ljubljani.
(predstavljen na 6. znanstveni konferenci PAZU (Pomurske akademsko znanstvene unije) v Murski Soboti, 5. decembra 2008)
»Vetrne elektrarne so del tako imenovane zelene energije oziroma okolju prijazne energije, saj izkoriščajo obnovljivi vir, t.j. energijo vetra, pri tem pa se ne sproščajo naravi nevarne snovi. Ta trditev je sicer resnična za normalno obratovanje, vendar pa ne smemo pozabiti tudi drugih posrednih dejavnikov, ki pa v nekaterih pogledih celo bolj vplivajo na okolje kot neobnovljivi viri energije. V nadaljevanju podajamo nekatera včasih zamolčana dejstva, ki jih je potrebno upoštevati in odločilno vplivajo na odločitev za ali proti vetrnim elektrarnam...«
Vetrne elektrarne - ni vse zlato, kar se sveti (PDF)
13. 1. 2009 Na DOPPSu so danes začeli z drugo fazo izdelave »karte občutljivih območij za ptice za umeščanje vetrnih elektrarn v prostor«
Na DOPPSu od junija lani poteka delo na projektu izdelave vseslovenske karte območij, ki so zaradi prisotnosti pomembnih populacij ogroženih in varovanih vrst ptic neprimerne za postavitev vetrnih elektrarn. Projekt je del širšega projekta »Študija privlačnosti in ranljivosti prostora«, ki ga za francoskega naročnika FILASA International izvaja družba Eco Consulting d.o.o. iz Ljubljane. Projekt bo predvidoma končan konec februarja 2009.
Priloga: Sporočilo za javnost - DOPPS (PDF)
17. 12. 2008 Prvo Sporočilo za javnost novega Upravnega odbora Koalicije
V sporočilu za javnost Upravni odbor sporoča več novic iz primera Volovja reber. Poleg Akcijskega načrta za delo Koalicije velja omeniti, da se DOPPS ni uspel dogovoriti z Elektro Primorsko za začetek mediacije. EP je namreč sporočila, da se je pripravljena pogovarjati zgolj o projektu v okvirih izdanih dovoljenj, ki so po prepričanju Koalicije pravno in strokovno sporna.
Priloga: Sporočilo za javnost (PDF)
15. 12. 2008 Ustanovna seja upravnega odbora
Danes je potekala ustanovna seja novega Upravnega odbora Koalicije za Volovjo reber. Upravni odbor šteje osem članov: Marko Gorišek, Gregor Kovačič in Aleš Jagodnik (predstavniki Iniciative Gure iz Ilirske Bistrice), Nejc Jogan (Botanično društvo Slovenije), Tomaž Ogrin (Društvo za okolje, družbo, naravo in zdravje), Mateja Poljanšek (Društvo za ohranjanje naravne dediščine Slovenije), Matjaž Jeran (Mountain Wilderness Slovenija) in Tomaž Jančar (koordinator Koalicije, DOPPS). UO je med drugim sprejel tudi Akcijski načrt dela Koalicije v prihodnjih mesecih.
Priloga: Akcijski načrt dela Koalicija za Volovjo reber (PDF)
19. 11. 2008 Elektro Primorska poskuša z revizijo sodbe onemogočiti DOPPS
Danes je z Vrhovnega sodišča prispelo obvestilo, da je Elektro Primorska že 19.9. vložila zahtevo za revizijo sodbe, s katero je Upravno sodišče že drugič razsodilo, da DOPPSu pripada pravica do sodelovanja v postopku izdajanja okoljevarstvenega soglasja za vetrno elektrarno na Volovji rebri. Na ta način želi EP preprečiti, da bi se v ponovljenem postopku izkazali trhli temelji, na katerih je Agencija RS za okolje poleti 2006 izdala okoljevarstveno soglasje za vetrno elektrarno, ki je po prepričanju Koalicije za Volovjo reber nezakonito. Borba DOPPS za priznanje pravice do sodelovanja se tako preveša že v 5. leto.
Priloga I: Revizija postopka (PDF)
Priloga: Shema postopka (Večja resolucija za tisk)
19. 11. 2008 Država ovira društvom pravico do sodnega varstva
V začetku oktobra je DOPPS kot prvo društvo v Sloveniji izpolnil nerazumno visoke kriterije za pridobitev statusa društva, ki deluje v javnem interesu varstva okolja. Kljub temu, da je rok, ki ga je za odločitev o podelitvi statusa imelo okoljsko ministrstvo, potekel že pretekli teden, ministrstvo na vlogo še ni odgovorilo.
Priloga: Celotno sporočilo za javnost (PDF)
18. 11. 2008 Ponazoritev obsega VE Volovja reber na primeru Ljubljane
Za lažjo predstavo o izjemnih razsežnostih načrtovane vetrne elektrarne na Volovji rebri smo pripravili ponazoritev na zemljevidu Ljubljane. Kot je razvidno iz slike, bi se vetrna elektrarna raztezala od severne do južne ljubljanske obvoznice! Poleg označene verige vetrnih turbin je treba upoštevati tudi cestno infrastrukturo, transformatorje in visokonapetostne povezovalne daljnovode.
20. 10. 2008 Upravno sodišče zavrnilo sodbo občana P.R. zoper okoljevarstveno soglasje
Po dobrih dveh letih je Upravno sodišče odločilo o tožbi občana iz Ilirske Bistrice, P.R., ki je lastnik zemljišč na Volovji rebri. Sodišče je tožbo zavrnilo, vendar ne iz vsebinskih razlogov. Sodišče je namreč presodilo, da glede na veljavno okoljsko zakonodajo v Sloveniji občani nimajo pravice zastopati interesa ohranjanja narave v postopkih presoje vplivov posegov na okolje. Očitno je torej, da Slovenija ne spoštuje Aarhuške konvencije, ki med drugim civilni družbi jamči pravico do sodnega varstva okolja.
Priloga: Sodba upravnega sodišča (PDF)
03. 09. 2008 Sporočilo za javnost (Koalicija) - Sodba Upravnega sodišča, povezana s primerom Volovja reber, daje prav DOPPSu
V sodbi, ki so jo na DOPPSu prejeli pred dnevi, je Upravno sodišče pravnomočno razsodilo, da je DOPPS udeleženec v postopku presoje vplivov na okolje za vetrno elektrarno Volovja reber
Že septembra 2007 je okoljsko ministrstvo (MOP) po treh letih pravnih zapletov DOPPSu dokončno priznalo položaj udeleženca v upravnem postopku presoje vplivov na okolje. Vendar se investitor Elektro Primoska s tem ni sprijaznil in je vložil tožbo na Upravno sodišče. Tokratna sodba pomeni, da je DOPPSov položaj udeleženca v postopku zdaj pravnomočen.
Shema postopka (polna ločljivost za tiskanje, 1.1Mb)
Sodba upravnega sodišča (PDF)
26. 08. 2008 V začetku avgusta je prvič srečno poletel letošnji mladič para planinskih orlov z Volovje rebri. Zdaj že samostojno leta in raziskuje bližnjo okolico gnezda, starša pa ga še vedno hranita in ga učita prvih veščin lova. Dejstvo, da orla na Volovji rebri gnezdita vsako leto, kaže, da gre za teritorij, ki nudi orlom izvrstne možnosti za prehranjevanje. Čeprav je letos par gnezdil v gnezdu, ki je nekaj kilometrov oddaljen od verige načrtovanih vetrnic, se speljani orlič in starša velik del časa zadržuje prav na območju načrtovane vetrne elektrarne. Še en dokaz več, da je prav to območje za planinskega orla zelo pomembno. Več utrinkov na blogu...
Foto: Aleš Jagodnik (Volovja reber)
25. 08. 2008 Vetrne turbine ubijajo netopirje tudi tudi na daljavo!
Raziskovalci so ugotovili razlog, zakaj je velik delež mrtvih netopirjev v bližini vetrnih turbin navidez nepoškodovan. Pljuča netopirjev namreč raznese silen padec zračnega pritiska, ki ga povzročijo lopatice vetrne turbine, zato umrejo zaradi notranjih krvavitev. (Povzeto po Discovery Channel News)
Foto: Tomaž Jančar (otok Pag, Hrvaška)
06. 08. 2008 Kljub temu, da je Volovja reber poznana po izjemni pestrosti ptic, podrobnejše raziskave razkrivajo vedno nova presenečenja. Te dni je A. Jagodnik na Milanji opazoval sredozemskega sokola (Falco eleonorae), kar je šele tretje opazovanje te vrste v Sloveniji. Kot že njegovo ime pove, sredozemski sokol gnezdi v Sredozemlju, pretežno na grških otokih, nam najbližje pa v srednji Dalmaciji. Je selivka, ki prezimuje na Madagaskarju. Opazovana ptica je drugoletni osebek. V drugem letu starosti sredozemski sokoli še niso spolno zreli in še ne gnezdijo, zato se lahko čez poletje potepajo daleč v osrčje Evrope in dosežejo celo Skandinavijo. Foto: Aleš Jagodnik (Volovja reber)
08. 07. 2008 Trenutno je na Volovji rebri najboljši čas za opazovanje ujed. Opazujete lahko sršenarja, orla kačarja, planinskega orla, pa tudi beloglavega jastreba in druge ujede. Ne pozabite na daljnogled in fotoaparat!
Orli kačarji
Sršenarji in planinski orel
Beloglavi jastrebi in kačarji
01. 06. 2008 Ob lepih poletnih dneh, ki prihajajo, vam priporočamo obisk Volovje rebri, ki je trenutno v polnem razcvetu. Poleg čudovite pokrajine in bogastva rastlinskega sveta boste lahko opazovali tudi planinskega orla, sršenarja, orla kačarja in celo beloglave jastrebe. Več na spodnjem naslovu:
http://www.ajo.si/blog/category/volovja-reber
24. 04. 2008 Ob počastitvi 500 obletnice rojstva Primoža Trubarja 21. 4. je v njegovi rojstni vasi Rašici na ogled razstava »Vsem Slovencem: Orel z Volovje rebri« avtorja Viktorja Luskovca. Slavnostni govornik na otvoritvi je bil minister za obrambo Karel Erjavec, ki je ob tej priliki poudaril: »Iskreno upam, da bomo območje Volovje rebri ohranili v prvobitni podobi!« Razstava je na ogled do 29.5.2008.
Več si preberite v sporočilu za javnost zavoda Parnas, ki je organizator razstave (PDF).
21. 04. 2008 Vetrna elektrarna Lewis na Škotskem zavrnjena!
Po več letih truda britanskih naravovarstvenikov, je škotska vlada zavrnila izdajo dovoljenja za gradnjo največje kopenske vetrne elektrarne v Evropi. Razlog je prevelika škoda v naravi - tako redkim vrstam gnezdilk kot je npr. planinski orel kot tudi pokrajini. Ogromna vetrna elektrarna z 181 vetrnicami je bila, podobno kot v primeru Volovja reber, načrtovana sredi Natura 2000 območja za ptice.
Povezava na zunanjo stran v angleščini (The guardian).
Isle of Lewis, predstavitvena stran
19. 04. 2008 Vabljeni na otvoritev razstave "Orel z Volovje rebri" na Trubarjevi domačiji na Rašici pri Velikih Laščah 21. aprila ob 12. uri
V počastitev 500. obletnice rojstva Primoža Trubarja in ob dnevu Zemlje Vas vabimo na odprtje dokumentarne razstave "VSEM SLOVENCEM: Orel z Volovje rebri", ki jo je pripravil Viktor Luskovec s sodelavci. Slavnostni govornik bo Karl Erjavec, minister za obrambo Republike Slovenije. V programu sodelujejo učenci Osnovne šole Primoža Trubarja iz Velikih Lašč z mentorico Branko Levstik. Priloga (VABILO).
16. 04. 2008 Sporočilo za javnost (Koalicija) - Presojanje vplivov na okolje za vetrno elektrarno na Volovji rebri se začenja znova
Včeraj so na DOPPSu prejeli odločbo okoljskega ministrstva, s katero je to zavrnilo pritožbo investitorja Elektro Primorska zoper odločitev, da se obnovi postopek presoje vplivov na okolje za vetrno elektrarno na Volovji rebri. Priloga (PDF).
28. 03. 2008 Pošta Slovenije je danes izdala serijo štirih znamk z značilnimi predstavnicami kraške flore, ki rastejo na Volovji rebri. Na znamki z vrednostjo 0,20 € je upodobljena Navadna potonika, na znamki za 0,24 € je Gorski kosmatinec, na 0,40 € je Ilirska perunika, znamka s Tržaškim sviščem pa je vredna 0,44 €. Na dan izida bo na pošti v Ilirski Bistrici tudi priložnostni žig prvega dne na katerem je upodobljen motiv Tržaškega svišča. Filatelistične navdušence bosta razveselila tudi dva ovitka prvega dne.
Z izdajo znamk kraške flore Pošta Slovenije pomembno prispeva k populariziranju izjemne naravne dediščine kraških travnikov nad Ilirsko Bistrico, ki bi jih načrtovana postavitev vetrne elektrarne Volovja reber močno degradirala.
Več o posebni izdaji znamk si lahko preberete na spletnih straneh Pošte Slovenije (zunanja povezava)
13. 03. 2008 Na prvem programu Radia Slovenija je bila simpatična 45 minutna oddaja o Volovji rebri. Gre za oddajo iz serije »Prvi odcep desno«, ki vsak četrtek dopoldne predstavi kakšen posebno lep kotiček Slovenije.
Priloga: transkripcija oddaje (PDF)
13. 03. 2008 Na Volovji rebri lahko te dni opazujete močno spomladansko selitev ptic, ki se selijo iz smeri Kvarnerja in naprej preko grebena Volovje rebri proti severu. Večina ptic greben preleti nizko, vsega nekaj 10m nad tlemi, prav skozi obmnočje, kjer so načrtovane vetrnice. V četrtek zjutraj so ornitologi na Volovji rebri pri selitvi opazovali enega ribjega orla, dva močvirska lunja, več postovk, eno kmečko lastovko, okrog 800 golobov grivarjev in nekaj tisoč ptic pevk, predvsem ščinkavcev.
Fotoreportažo Aleša Jagodnika si lahko ogledate na www.ajo.si
20. 02. 2008 Ornitologi iz britanskega kraljevega društva za varstvo ptic (RSPB) so izdelali zemljevide nekaterih območij v Angliji, ki so zaradi ogroženih vrst ptic občutljiva za postavitev vetrnih elektrarn. Zemljevidi so namenjeni potencialnim investitorjem, da se bodo pri načrtovanju vetrnih elektrarn znali izogniti najbolj naravovarstveno problematičnim območjem. Potem ko so več let zaman poskušali prepričati britansko vlado, da naj objavi zemljevide občutljivih območij, so vzeli stvar v svoje roke in zemljevide sami izdelali.
Slovenski ornitologi so že oktobra lani na okoljskega ministra Podobnika naslovili pobudo, da naj ministrstvo podpre izdelavo zemljevida občutljivih območij za ptice v Sloveniji. Pobuda je pri ministru naletela na gluha ušesa: odgovora še do danes niso prejeli. Ali bodo tudi slovenski ornitologi s prostovoljnim delom morali opraviti delo, ki bi ga sicer morala narediti država? Več o konstruktivnem pristopu britanskih varstvenikov ptic si preberite na spletnih straneh RSPB:
http://www.rspb.org.uk/news/details.asp?id=tcm:9-183648
12. 02. 2008 V zadnji številki nemške revije za proučevanje netopirjev »Nyctalus«, ki je v celoti posvečena problematiki škodljivega vpliva vetrnih elektrarn na netopirje, je tudi članek, ki prinaša prve podatke o smrtnih žrtvah med netopirji na obeh hrvaških vetrnih elektrarnah, na Pagu in pri Šibeniku.
V članku avtorji Maja Zagmajster, Tomaž Jančar in Jana Mlakar poročajo o najdbi sedmih trupel netopirjev, ki so bili najdeni med naključnimi obiski obeh vetrnih elektrarn. Ker najdbe niso rezultat sistematičnega pregledovanja vetrnega polja zaenkrat ni mogoče oceniti velikosti škodljivega vpliva vetrnih elektrarn na lokalne populacije netopirjev. Posebej zaskrbljuje dejstvo, da so bila trupla netopirjev najdena ob vsakem obisku, ko so opazovalci pregledovali vetrno polje. Zato je nujno čimprej začeti s sistematičnimi raziskavami.
Seznam člankov tematske številke si lahko ogledate na www.nyctalus.com, kjer lahko revijo tudi naročite.
04. 02. 2008 Volovja reber v medijih. »V teh trenutkih je jasno, zakaj šibkejši zmaguje: ker ima na svoji strani ljubezen do svoje zemlje. Zveni izpeto, a se bojim, da ni.« Tako zaključuje svoj lucidni komentar »Kamenčki upanja« Marica Uršič Zupan, komentatorka Primorskih novic. Komentar, ki razmišlja o prizadevanjih civilnih iniciativ na Primorskem, je bil objavljen v Primorskih novicah 31.1.2008.
29. 01. 2008 Preteklo sredo (23.01.2008) je v prostorih SAZU potekala prireditev ob svečani razglasitvi Sončne osebnosti leta 2007. Med nominiranimi je bila tudi Koalicija za Volovjo reber.
Prireditev izbora Sončne osebnosti poteka že od leta 2003, ko so prvič izbrali najbolj pozitivno osebnost leta. Projekt skupaj organizirajo uredništva štirih revij, dveh internetnih – www.pozitivke.net in www.svet-je-lep.com – ter dveh tiskanih – Karma plus in Viva. Po izboru bralcev in uredništev je bila za prizadevanja za ohranitev Volovje rebri za leto 2007 nominirana tudi Koalicija za Volovjo reber.
Za Sončno osebnost leta je bila na prireditvi razglašena skupina Rdeči noski za pomoč bolnim otrokom. Gre za skupino klovnov, ki bolnim otrokom v bolnišnicah pomagajo ozdraveti s tem, da jim v bolnišnične sobe prinašajo smeh in optimizem.
V kategoriji »Ekološko usmerjeno podjetje 2007« je bilo nominirano tudi podjetje Holding Slovenske Elektrarne (HSE) in sicer za projekt Brezplačne varčne žarnice. Čestitkam HSE za nominacijo se pridružujemo tudi v Koaliciji. Idejo o spodbujanju varčevanja elektrike s podarjeno varčno žarnico – učinek ene varčne žarnice v vsakem slovenskem gospodinjstvu presega proizvodnjo vse elektrike iz nesrečne VE Volovja reber – je v okviru Koalicije že pred enim letom predstavilo društvo DONDES. Morda pa so v HSE idejo za projekt dobili prav pri nas. V vsakem primeru si zaslužijo vse priznanje.
Celotni seznam nominirancev si lahko ogledate na http://www.soncnaosebnost.si/, video reportažo s prireditve pa na:
http://www.s12.si/component/option,com_seyret/Itemid,63/task,videodirectlink/id,182/
23. 01. 2008 V ponedeljek 21.1. je Koalicija za Volovjo reber organizirala delavnico, na kateri so oblikovali izhodišča za okoljsko mediacijo z investitorjem Elekro Primorska...
Že oktobra lani je Koalicija na investitorja in na občino Ilirska Bistrica naslovila pobudo za konstruktivno reševanje družbenega konflikta, ki se je razvil, ker je investitor za postavitev vetrne elektrarne izbral skrajno neprimerno lokacijo. Na pobudo se je zaenkrat odzval le investitor, ki se je, sicer z določenimi pridržki, pripravljen pogovarjati.
Da bi Koalicija zastavljeno nalogo izpeljala karseda odgovorno in konstruktivno, so organizirali tematsko delavnico, na kateri so razpravljali o konkretnem primeru okoljske mediacije in oblikovali izhodišča zanjo. Delavnica, ki je bila zelo dobro obiskana, za Koalicijo predstavlja novo izkušnjo, saj je bila tokratna prvič moderirana s strani neodvisnega profesionalnega moderatorja. Razprava je bila zelo intenzivna in široka saj je trajala kar štiri ure. Sodelujoči so se strinjali o vseh bistvenih vprašanjih.
10. 12. 2007 Sporočilo za javnost (Koalicija) - V petek so na DOPPS iz Agencije RS za okolje prejeli obvestilo, da je Elektro Primorska že 19.11. vložila pritožbo zoper sklep o obnovitvi upravnega postopka izdajanja okoljevarstvenega soglasja za vetrno elektrarno na Volovji rebri.
29. 11. 2007 Sporočilo za javnost (Koalicija) - Primer Volovja reber od danes na spletu
Koalicija za Volovjo reber ima od danes na internetu obsežno spletno stran o primeru Volovja reber: http://www.volovjareber.si. Stran zaenkrat obsega za okrog 150 MB podatkov na 50 straneh, predstavljenih pa je tudi 100 pdf dokumentov in okrog 500 fotografij.
28. 11. 2007 Sporočilo za javnost (Eco Consulting) - Potrebujemo državno strategijo umeščanja vetrnih elektrarn v prostor
»Država naj resno pristopi k reševanju problema umeščanja vetrnih elektrarn v prostor. Končno naj se izdela državno strategijo, v kateri bodo jasno identificirana nesporna in možna območja, ki so z vidika potenciala vetra zanimiva, po drugi strani pa zaradi postavitve vetrne elektrarne na teh območjih ne bi bilo večje škode za varstvo narave in krajine,« je bil poglavitni zaključek okrogle mize, ki jo je pred dnevi v okviru dvodnevnega vodenega ogleda hrvaške vetrne elektrarne »Ravna 1« na otoku Pagu pripravilo podjetje Eco Consulting d.o.o. v sodelovanju z Ministrstvom za okolje in prostor.
15. 11. 2007 Sporočilo za javnost (Koalicija) - Elektro Primorska je že 25.10. vložila tožbo zoper sklep okoljskega ministrstva o priznanju položaja stranskega udeleženca DOPPSu
Včeraj so na DOPPS iz Upravnega sodišča v Novi Gorici prejeli obvestilo, da je Elektro Primorska že 25.10. vložila tožbo zoper odločbo okoljskega ministrstva, s katero je to DOPPSu po treh letih pravnih zapletov končno priznalo položaj stranskega udeleženca v postopku izdajanja okoljevarstvenega soglasja za vetrno elektrarno na Volovji rebri.
13. 11. 2007 Sporočilo za javnost (Koalicija) - Odgovor DOPPS na petkovo novinarsko konferenco Elektro Primorska
Kot kaže tudi novinarska konferenca Elektro Primorska pretekli teden, se po 3 letih postopkov končno pogovarjamo o bistvu problema, ki je: ali vetrna elektrarna na Volovji rebri prinaša nedopusten vpliv na naravo ali ne. Zato ni naključje, da lahko prav zdaj čutimo povečano nervozo, ki veje iz izjav župana Šenkinca in predstavnikov investitorja.
29. 10. 2007 Sporočilo za javnost (Koalicija) - DOPPS na ARSO vložil predlog za obnovo postopka izdajanja okoljevarstvenega soglasja za VE Volovja reber
Potem ko je Okoljsko ministrstvo konec septembra DOPPSu dokončno priznalo položaj stranskega udeleženca v upravnem postopku izdajanja okoljevarstvenega soglasja za vetrno elektrarno Volovja reber, so v petek z DOPPSa na Agencijo RS za okolje (ARSO) poslali predlog za obnovo postopka. DOPPS je predlogu priložil elaborat, ki dokazuje, da je bil vpliv VE na planinskega orla ocenjen narobe.
05. 10. 2007 Sporočilo za javnost (Koalicija) - Pobuda Koalicije za Volovjo reber za mediacijo primera in za izvedbo raziskave o za ptice občutljivih območjih v Sloveniji
Priloga: Primer zemljevida občutljivih območij za Škotsko.
27. 09. 2007 Sporočilo za javnost (DOPPS)- Okoljsko ministrstvo je DOPPSu dokončno priznalo položaj stranke v postopku v primeru Volovja reber.
11. 09. 2007 Sporočilo za javnost (Koalicija) - Par planinskih orlov je tudi letos na Volovji rebri vzredil mladiča.
02. 08. 2007 Sporočilo za javnost (Koalicija) - Agencija RS za okolje ignorira sodbo upravnega sodišča in navodila Ministrstva za okolje
28. 06. 2007 Sporočilo za javnost (DOPPS) - Evropska komisija je sprožila postopek proti Sloveniji zaradi nezadostne določitve Natura 2000 območij za ptice
27. 06. 2007 Sporočilo za javnost (Evropska komisija) - Evropska komisija ukrepala proti 11 članicam zaradi nezadostne razglasitve SPA

References: sodišče 
 sodišče 
 sodišče 
 sodišče 

Sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 Sodišče 
 Sodišče 
 sodišče